फ़िल्मों में गाने का ब्रेक मुझे जगजीत सिंह ने दिया था। इससे पहले मैं कोलकाता में होटलों में गाया करता था और शो वगैरह करता था। एक बार मुंबई के ‘वेस्टर्न आउटडोर स्टूडियो’ में किशोर दा के गाने का कवर वर्ज़न गा रहा था। वहां जगजीत सिंह भी आए हुए थे। उन्होंने मुझे गाते हुए सुना और पास बुलाकर कहा, ‘तुम्हारी आवाज़ अच्छी है।’ उन्होंने मुझे अपने घर पर बुलाया। मैं उनके घर पहुंचा और वो अपनी गाड़ी में बिठाकर मुझे ताड़देव के ‘फेमस रिकॉर्डिंग स्टूडियो’ में लेकर गए।